
Tisztelt Képviselő-testület!

Az Önkormányzat Szervezeti és Működési Szabályzatáról szóló 16/2019. (XII. 13.) rendelet 9. § (4) és 21. § (5) bekezdés b) pontja szerint a Képviselő-testület által átruházott hatáskörben eljáró személy, illetve testület minden negyedév első képviselő-testületi ülésén köteles beszámolni az átruházott hatáskörben hozott döntéseiről.

Az érintettek nevében a melléklet szerinti összevont beszámolót terjesztem elő a 2021. év II. negyedévére vonatkozóan.
Kérem a beszámoló szíves megtárgyalását és elfogadását.

…/2021. (VIII. 26.) ÖKT határozati javaslat

Sülysáp Város Önkormányzatának Képviselő-testülete a 2021. év II. negyedévében átruházott hatáskörben hozott döntésekről szóló, az SZMSZ 9. § (4) és 21. § (5) bekezdése szerint előterjesztett beszámolót elfogadja.

Határidő: azonnal

Felelős: polgármester
Sülysáp, 2021. augusztus 17.

Horinka László 


polgármester
BESZÁMOLÓ

a Sülysáp Város Önkormányzata Képviselő-testülete által átruházott 

hatáskörökben hozott 2021. év II. negyedévi döntésekről

POLGÁRMESTER ÁLTAL HOZOTT DÖNTÉSEK

I. Önkormányzati szociális támogatások

Polgármesteri hatáskörben 2021. II. negyedévében 14 db háztartás esetében állapítottunk meg települési lakásfenntartási támogatást (92.000,-Ft összegben), ebből 12 háztartás újraigénylő. Új igénylés 2021. II. negyedévében 2 db érkezett. A támogatás folyósítását 1 esetben meg kellett szüntetnünk az ügyfél halála miatt.

Ebben a negyedévben 229 esetben történt kifizetés/ átutalás 1.488.500,- Ft összegben, ez átlagban 76 háztartást érintett, átlagosan havi 496.167,- Ft/ hó értékben. 

A támogatás egy hónapra eső összegét a háztartásban az egy főre jutó jövedelem arányában kell megállapítani havi rendszerességgel, legfeljebb 12 hónapra. A megállapított települési lakásfenntartási támogatásnál továbbra is fő szempont a természetbeni ellátási forma biztosítása, ahol a háztartás által igénybe vett közmű szolgáltatónak utaljuk a megítélt összeget, elsősorban: áram és gázszolgáltatók részére. Ezek hiányában pedig házipénztárból történő készpénz kifizetés történik átlagosan 10 fő részére, átlagosan havi 69.000,-Ft összegben.

Települési krízistámogatás megállapításra iránti kérelemmel 59 esetben fordultak hivatalunkhoz, minden esetben pénzbeli ellátást állapítottunk meg összesen 627.000,-Ft összegben. 

A sülysápi újszülöttek köszöntésére, illetve családjaik támogatására továbbra is biztosítjuk a 2020. évben új támogatási elemként megjelent babacsomagot. A támogatás rendkívüli települési támogatásként, hivatalból, a Védőnői Szolgálat kezdeményezésére kerül megállapításra az újszülött gyermekek fogadásának előkészítésével kapcsolatosan jelentkező többletkiadásokra való tekintettel. A támogatás természetbeni juttatásként kerül a sülysápi lakcímmel rendelkező szülő (elsősorban az anya) részére, 30 ezer forint értékben, 2021. II. negyedévében 16 alkalommal került sor babacsomag kiosztására, összesen 480.000,-Ft értékben. 

Polgármesteri hatáskörben 2021. II. negyedévében 34 esetben került sor települési létfenntartási támogatást kifizetésére a házipénztárból, illetve 1 esetben bankszámlára utalással, összesen 231.000,- Ft értékben.

2021. II. negyedévében havonta átlagosan 12 fő volt jogosult erre az ellátásformára, átlagosan havi 77.000,- Ft összegben. A megállapított támogatás egy éven keresztül, havi rendszerességgel segíti az alacsony jövedelemmel rendelkező családok mindennapi szükségleteit. A helyszínen készült környezettanulmány és fényképfelvétel minden esetben alátámasztja a benyújtott kérelem jogosságát, mert a kérelmezők lakóhelye és lakókörnyezete gondozott volt. 

Települési vis maior kölcsön megállapítására ebben a negyedévben nem került sor.

Települési temetési kölcsön megállapítására a fenti időszakban szintén nem került sor. 

2021. II. negyedévében köztemetés elrendelésére 1 esetben került sor.
A települési utazási támogatásra az a személy jogosult, aki a helyi tömegközlekedést bérletjeggyel veszi igénybe és tartósan beteg, vagy fogyatékkal élő; 18 éven aluli és 25 éven aluli diák, aki közoktatásban nappali rendszerű oktatásban vesz részt, vagy felsőoktatásban nappali tagozaton tanul; nyugellátásban részesül, de ingyenes utazásra nem jogosult; bármely más települési támogatásban részesül.

2021. II. negyedévben 40 fő nyugdíjas, 42 fő közép, illetve felsőoktatásban részt vevő diák, 499 fő általános iskolai diák jogosult a támogatásra összesen 871.500,- Ft értékben.

A fent említett támogatások a polgármester döntését követően maradéktalanul kifizetésre kerültek. 

A polgármester a rendelkezésre álló adatok alapján naponta, szükség esetén azonnal dönt a támogatások odaítéléséről, melynek során figyelemmel volt minden kérelmező egyéni, szociális helyzetére.

II. Közterület-használati engedély

A Polgármester átruházott hatáskörében hozott döntései a közterületek használatának rendjéről és feltételeiről szóló 7/2010. (IV.1.) önkormányzati rendelet 8. § (1) bekezdése alapján:
· 5 db közterület használati engedély került kiadásra (Family Frost, ICC Szűrőbusz, Flip reklámtáblák, illetve 2 magánszemély részére építőanyag tárolására)

· 1 db közterület használati engedély törlésére irányuló kérelem elutasítására is sor került. 

III. Önkormányzati vagyonnal kapcsolatos intézkedések
Hermeczi Krisztina, Sülysáp, Nyárfa utca 42. szám alatti lakos, a Sülysáp 3651/2 helyrajzi számon nyilvántartott, összesen 342 m2 alapterületű, „kivett helyi közút” megjelölésű ingatlanát a Szív utca végén Sülysáp Város Önkormányzata részére ajándékozás jogcímén birtokba adta. Az ingatlan ajándékozási szerződés aláírásra került. 

Hornyák Ferencné, Sülysáp, Dózsa György utca 7. szám alatti lakos, a Sülysáp 1093/3 helyrajzi számon nyilvántartott, összesen 36 m2 alapterületű, „kivett beépítetlen terület” megjelölésű ingatlanát a Zrínyi utcában Sülysáp Város Önkormányzata részére ajándékozás jogcímén birtokba adta. Az ingatlan ajándékozási szerződés aláírásra került. 

A Sülysáp, Malom utca 9. szám alatti önkormányzati ingatlan területének bővítése céljából, a szomszédos 3865 hrsz. alatt nyilvántartott, 217 m2 alapterületű, „kivett beépítetlen terület” művelési ágú ingatlant megvásároltuk. Az ingatlan adásvételi szerződésének aláírása 2021. május 26-án megtörtént.

A Sülysáp, Malom utca 26. szám alatti ingatlan 2/3 arányú tulajdoni hányadát önkormányzatunk a Tápiómenti Ipari Kereskedelmi és Szolgáltató Zrt.-től megvásárolta. A tulajdon harmada már önkormányzati tulajdon volt. 

Az épület egy részének eddigi bérlője, dr. Szabó Teréz ügyvéd továbbra is bérli a bérleményt.

2021. június 30-án új bérleti szerződés került aláírásra a Sülysáp, Béke utca 38. szám alatti, 3708/2 hrsz.-ú földrészlet hasznosítására, kaszálás céljára. 
Sülysáp, 2021. augusztus 17.

